Concluzii: ECPRD 1077 – Relaţiile dintre Comisie şi parlamentele naţionale

Preambul

În cadrul iniţiativei Barroso, Comisia Europeană trimite proiectul noilor propuneri legislative către parlamentele naţionale, acestea având opţiunea de a răspunde Comisiei prin trimiterea unui punct de vedere.

În momentul în care Parlamentul Suediei (Riksdag) şi Comisia pentru Constituţie au formulat o opinie la raportul Comisiei „Raportul anual 2007 privind relaţiile dintre Comisia Europeană şi Parlamentele Naţionale”
, Comisia pentru Constituţie a construit acest punct de vedere prin compararea relaţiilor dintre parlamentele naţionale ale altor state membre şi organizaţiile internaţionale.
Pentru a întocmi această analiză comparativă, Parlamentul Suediei a formulat prin reţeaua ECPRD următoarele întrebări adresate structurilor similare din  alte state membre:
1. În ce măsură parlamentul din statul dvs are dreptul de a adresa puncte de vedere sau notificări direct organizaţiilor intrenaţionale ?

2. În ce măsură parlamentul din ţara dvs. a modificat regulamentul sau alte reglementări pentru a putea trimite puncte de vedere în cadrul iniţiativei Barroso (menţionate pentru prima dată în Comunicarea Comisiei, Proiect pentru cetăţeni – rezultate pentru Europa) ?    

Parlamentele naţionale care au răspuns – în tot sau în parte - sunt ale următoarelor state:

Belgia, Danemarca, Finlanda, Olanda, Norvegia (stat care nu este membru UE), Polonia, Spania, Marea Britanie, Austria.

Întrebarea 1:

Posibilitatea parlamentelor de a comunica direct cu organizaţii internaţionale.

Danemarca – legislaţia specifică nu reglementează posibilitatea comunicării directe a Parlamentului (Folketing) cu organizaţiile internaţionale, dar acesta poate transmite direct Comisiei Europene puncte de vedere referitoare la Cărţile albe sau verzi, încă din anul 1999.
Finlanda – Nu există prevederi constituţionale, legislative sau reglementări de altă natură care să permită sau să interzică în mod explicit comunicarea directă cu organizaţiile internaţionale, dar Parlamentul Finlandei (Eduskunta) are mandat pentru a prezenta punctul său de vedere organizaţiilor internaţionale, dacă acest lucru este necesar.
Olanda – ambele camere ale Parlamentului au dreptul de a trimite declaraţii şi opinii către organizaţiile internaţionale, în baza Protocolului privind principiul subsidiarităţii din Tratatul de la Lisabona.

Potrivit Constituţiei Poloniei, Consiliul Miniştrilor (guvernul) este învestit cu atribuţii în domeniul politicii externe. Senatul şi Camera inferioară (Sejm) reprezintă puterea legislativă, dar cele două Camere nu au dreptul de a comunica direct cu organizaţiile internaţionale. Conform Regulamentului Camerelor, Comisia pentru Afaceri europene are dreptul să formuleze un punct de vedere referitor la o propunere legislativă a UE, dar nu există prevederi care să reglementeze dreptul de a trimite aceste puncte de vedere direct către organizaţiile internaţionale. În practică există situaţii în care comisiile din Parlament tansmit puncte de vedere, direct, către instituţii ale UE.

Suedia – nu există o bază legală care să permită sau să interzică în mod explicit Parlamentului (Riksdag) să comunice direct cu organizaţii internaţionale. 

Potrivit Constituţiei Suediei (e.g. „Instrumente ale Guvernului”, cap 10, art. 1), Guvernul este cel care încheie acorduri cu organizaţii internaţionale, având atribuţii în domeniul politicii externe, în baza competenţelor atribuite prin Constituţie. Parlamentul exercită controlul asupra acţiunilor guvernului, aceste acţiuni trebuind să aibă susţinerea fermă a comisiilor parlamentare şi a Comisiei pentru Afaceri europene. Astfel, posibilitatea Parlamentului de a comunica direct cu organizaţii internaţionale sau de a trimite acestora puncte de vedere este restricţionată prin anumite reglementări implicite.
Parlamentul Norvegiei nu a transmis un răspuns cu privire la practica parlamentară în acest sens, dar a specificat faptul că problemele de politică externă sunt reglementate în acelaşi mod ca în Suedia.   
Cum este limitată competenţa parlamentelor ?

Conform răspunsurilor, alte parlamente par mai limitate în competenţele privind comunicarea directă cu organizaţiile internaţionale, cum este cazul Parlamentului Spaniei, unde orice iniţiativă a Parlamentului va fi considerată ca o provocare directă, întrucât Guvernul este responsabil cu problemele de relaţii externe. În consecinţă, posibilitatea Parlamentului spaniol de a comunica nemijlocit cu organizaţii internaţionale, nu este reglementată. 

Potrivit informaţiilor furnizate de Camera Comunelor, Parlamentul britanic nu are proceduri oficiale pentru a expune punctul său de vedere, în altă modalitate decât prin rezoluţii, decizii sau legi. Parlamentul nu adoptă declaraţii privind anumite puncte de vedere sau puncte de vedere care să fie transmise organizaţiilor internaţionale.

Constituţia Austriei nu face referiri la competenţa Parlamentului de a comunica direct cu organizaţiile internaţionale în general şi cu Comisia Europeană în special. Din formularea răspunsului, această posibilitate pare a fi exclusă. 

Parlamentul Belgiei este compus din două camere, Camera Reprezentanţilor şi Senat. Declaraţiile Senatului care exprimă puncte de vedere, propuneri sau anchete sunt trimise Guvernului, sub formă de rezoluţii. Senatul poate decide să trimită aceste rezoluţii către alte organisme instituţionale, agenţii guvernamentale sau alte autorităţi. 
Întrebarea nr. 2
Modificări ale reglementărilor, conform iniţiativei Barroso 
La fel ca şi Suedia, trei parlamente naţionale (Danemarca, Finlanda, Marea Britanie) au răspuns că în mod cert nu vor aduce modificări legislative în spiritul iniţiativei Barroso, iar două nu au dat un răspuns clar (Polonia şi Estonia). 

Parlamentul Finlandei a transmis un răspuns comprehensiv şi critic. Iniţiativa Barroso este considerată a fi incompatibilă atât cu structura instituţională a UE, cât şi cu rolul constituţional al parlamentelor. Parlamentele sunt instituţiile cele mai importante din statele membre, iar statele membre acţionează, la nivel european, prin intermediul Consiliului. Comunicarea directă dintre parlamente şi Comisie devine logică numai în contextul în care considerăm parlamentul ca un purtător de mesaj aflat în afara structurilor naţionale de decizie, asemenea organizaţiilor neguvernamentale, angajaţilor etc. Iniţiativa Barroso nu necesită modificări ale legilor sau altor reglementări din Finlanda.
Prin contrast, practica belgiană referitoare la comunicarea cu organizaţiile internaţionale relevă existenţa unor proceduri specifice, intrate în vigoare în anul 2007. Acestea dau Senatului dreptul de a formula puncte de vedere şi propuneri către Comisie, în baza Protocolului privind principiile subsidiarităţii şi proporţionalităţii. Este necesar, însă, ca toate documentele pe care le trimite Comisia să fie trimise Senatului în limbile oficiale vorbite în Belgia (flamandă, franceză, germană), pentru ca acesta să poată formula un punct de vedere oficial. Declaraţia cu punctul de vedere al Senatului este comunicată instituţiilor UE, guvernelor federale, regionale şi locale. Procedura se aplică tuturor documentelor publicate de Comisie. 
Olanda pare a avea o procedură asemănătoare Belgiei, care este rezultatul implementării Protocolului privind principiile subsidiarităţii şi proporţionalităţii din Tratatul de la Lisabona.

În situaţiile în care Austria exprimă o opinie subscrisă iniţiativei Barroso, diferitele comisii ale celor două Camere din Parlament (Consiliul Naţional şi Consiliul Federal) trebuie să utilizeze instrumentele prevăzute în Regulamentul Consiliului Naţional. Acest punct de vedere nu este obligatoriu, dar, în cazul în care există, acesta este formulat de o comisie parlamentară specifică şi este adresat direct Comisiei Europene prin preşedintele Consiliului Naţional sau Federal, după caz. 

Problema relaţiilor directe dintre Parlament şi alte organisme internaţionale depinde atât de palierul politic, cât şi de cel administrativ, reglementările în vigoare (regulament şi/sau constituţie) trebuind să se modifice în concordanţă.
Suedia nu a implementat, în baza iniţiativei Barroso, vreo modificare a reglementărilor juridice. Comisia pentru Constituţie are în vedere această problemă. 

Concluzii
Răspunsurile au fost variate ca extindere şi conţinut. Din acest motiv este necesară prudenţă în a aprecia că răspunsurile par exhaustive şi conduc spre o  concluzie clară. 

La întrebarea referitoare la posibilitatea parlamentelor de a comunica direct cu organizaţiile internaţionale în general şi cu Comisia în special, a rezultat următorul tablou:

La fel ca şi în Suedia, toate parlamentele pun problema lipsei reglementărilor explicite privind comunicarea directă cu organizaţiile internaţionale. Potrivit răspunsurilor formulate, regulamentele interne nu conţin prevederi care să răspundă acestei chestiuni. 
În pofida acestor similitudini dintre statele membre, practica pare a fi diferită până la un punct. Unele parlamente (Danemarca, Finlanda, Olanda, Polonia) par a avea unele competenţe, iar altele au competenţe mult mai limitate. 
Răspunsurile privind modificarea regulamentelor în baza iniţiativei Barroso, diferă. 

La fel ca şi Suedia, trei parlamente (Danemarca, Finlanda, Marea Britanie) au răspuns că nu a fost operată nicio modificare legislativă sau de reglementare internă. 
Un parlament (Austria) se află în etapa în care se modifică instrumentele prevăzute de Constituţie, existând tendinţa de a aduce modificări privind această problemă a relaţiilor directe între Parlament şi organismele internaţionale. Două parlamente (Olanda şi Belgia) au deja prevederi care reglementează subiectul, subscrise iniţiativei Barroso, şi care implementează Protocolul privind principiile subsidiarităţii şi proporţionalităţii din Tratatul de la Lisabona. Două parlamente (Estonia şi Polonia) nu au formulat răspunsuri explicite la această problemă.

Trebuie remarcat, însă, faptul că 19 parlamente naţionale din state membre ale Uniunii Europene trimit puncte de vedere către Comisia Europeană, în cadrul iniţiativei Barroso, printre acestea figurând şi unele dintre statele care au fost menţionate şi au stat la baza întocmirii acestui raport.   

